**Križev pot za Ukrajino, za Rusijo in za mir**

Avtor: [**Jože Plut**](https://www.casnik.si/author/jozeplut/)

 **O, pridite stvari,**

**kaj glejte, se godi,**

**edini Božji Sin**

**strašno za nas trpi.**

**V imenu Očeta in Sina in Svetega Duha. Amen.**

Ta križev pot nastaja v vojni, ki še ni končana. Ob vsaki postaji vidim slike iz vojne v Ukrajini. Vidim ukrajinsko mater, ki pošlje 12-letnega sina samega v begunstvo, in rusko mater, ki jo obvestijo, da je njen sin padel. Vidim nemočne, ki so močni, in vidim mogočne, ki so šibki. Vidim Boga, ki joče s človeštvom in znova zatrjuje: »Bog je svet tako ljubil, da mu je dal svojega Sina.« S pravoslavnim starcem vzklikam:

**Gospod Jezus Kristus, Sin živega Boga, usmili se mene, grešnika!**

**Razbičan, zapljuvan**

**in kronan, zasram'van**

**pred sodni stol zdaj gre,**

**nedolžen v smrt izdan.**

**1. postaja: Jezusa obsodijo na smrt**

*Molimo te, Kristus, in te hvalimo,*
*ker si s svojim križem svet odrešil.*

Obsojanje se nadaljuje. Obsojanje nedolžnih na smrt. Obsojanje otrok, žensk, moških. Obsojanje od daleč in od blizu. Pilat ima le nove obraze in nova imena.

**Gospod Jezus Kristus, Sin živega Boga, usmili se mene, grešnika!**

*Usmili se nas, o Gospod.*
*Usmili se nas!*

**Glej, križ mu nalože**

**na ranjene rame;**

**objame ga voljno**

**in nese vseh dolge.**

**2. postaja: Jezus vzame križ na svoje rame**

*Molimo te, Kristus, in te hvalimo,*
*ker si s svojim križem svet odrešil.*

Nekateri klonejo, drugi se ne vdajo. Nihče križa ne išče. Sprejmejo vsiljeni križ na ramo in gredo.
V uri, v kateri si, se izkažeš. Ta trenutek je tvoj.

**Gospod Jezus Kristus, Sin živega Boga, usmili se mene, grešnika!**

*Usmili se nas, o Gospod.*
*Usmili se nas!*

**Opešal je v močeh,**

**podre ga križ, naš greh,**

**vtopljen v dolge sveta**

**leži potrt na tleh.**

**3. postaja: Jezus prvič pade pod križem**

*Molimo te, Kristus, in te hvalimo,*
*ker si s svojim križem svet odrešil.*

Križ ni lahek. Ne za šibke ne za krepke po merilih tega sveta. Za nikogar ni lahek. Nekateri obležijo, drugi se umaknejo.
Duhovno močni z milostjo božjo vstanejo in gredo.

**Gospod Jezus Kristus, Sin živega Boga, usmili se mene, grešnika!**

*Usmili se nas, o Gospod.*
*Usmili se nas!*

**O žalostni spomin,**

**ko Mater sreča Sin,**

**bridkosti meč ji gre**

**do srca globočin.**

**4. postaja: Jezus sreča svojo mater**

*Molimo te, Kristus, in te hvalimo,*
*ker si s svojim križem svet odrešil.*

Sin sreča mater. In v kakšnem stanju je sin! »Vrle žene«, ki jih hvali Sveto pismo, močne matere, te prenesejo skoraj vse.
Ljubezen odkriva božjo voljo. Ljubezen prenese vse, ljubezen nikoli ne mine.

**Gospod Jezus Kristus, Sin živega Boga, usmili se mene, grešnika!**

*Usmili se nas, o Gospod.*
*Usmili se nas!*

**Omagal Jezus je**

**od teže križeve;**

**o Simon, sprejmi križ,**

**Gospoda usmili se!**

**5. postaja: Simon iz Cirene pomaga Jezusu nositi križ**

*Molimo te, Kristus, in te hvalimo,*
*ker si s svojim križem svet odrešil.*

So ljudje, ki jim ni vseeno, ko ljudje kjerkoli trpijo, ko nosijo križ. Ne gledajo niti ne ugotavljajo. Ne analizirajo niti ne teoretizirajo.
Pomagajo. Kolikor pač zmorejo. In vmes ne preklinjajo ne tistega, ki križ naloži, niti tistega, ki ga nosi.

**Gospod Jezus Kristus, Sin živega Boga, usmili se mene, grešnika!**

*Usmili se nas, o Gospod.*
*Usmili se nas!*

**S prtom Veronika**

**obriše Jezusa,**

**zato ji da spomin**

**obličja svetega.**

**6. postaja: Veronika obriše Jezusu potni obraz**

*Molimo te, Kristus, in te hvalimo,*
*ker si s svojim križem svet odrešil.*

Ni ji vseeno. Naredi, kar lahko naredi v danem položaju. In naredi tisto, kar je dobro za tistega, ki nosi križ. Kaj tisti, ki nosi križ, bolj potrebuje kot to, da mu kdo obriše obraz – tudi čez oči, da bo videl in zmogel nositi križ, da bo videl cilj in imel upanje?

**Gospod Jezus Kristus, Sin živega Boga, usmili se mene, grešnika!**

*Usmili se nas, o Gospod.*
*Usmili se nas!*

**Slabosti ves prevzet**

**Zveličar pade spet:**

**oh, grehi ga teže,**

**ki jih ponavlja svet.**

**7. postaja: Jezus drugič pade pod križem**

*Molimo te, Kristus, in te hvalimo,*
*ker si s svojim križem svet odrešil.*

Marsikdo je odločen, navdušen, pa se sesuje. Zmanjka mu volje in nemoč ga prevzame. Breme ni lahko, vsak križ je težak za tistega, ki ga nosi.
Vendar, milost okrepi odločenost! Vstane, ne obleži. Padec ni konec.

**Gospod Jezus Kristus, Sin živega Boga, usmili se mene, grešnika!**

*Usmili se nas, o Gospod.*
*Usmili se nas!*

**Usmiljene žene,**

**ne jokajte za me,**

**le zase in svoj rod**

**točite zdaj solze.**

**8. postaja: Jezus tolaži jeruzalemske žene**

*Molimo te, Kristus, in te hvalimo,*
*ker si s svojim križem svet odrešil.*

Tisti, ki nese križ iz ljubezni, vidi tudi bolečino okoli sebe, vidi sklonjene glave, solze v očeh in srce parajočo bolečino.
Ne jokajte zaradi mene, greh, ki je v vas, je problem. Zlo, ki mu dovolite delovati, to je problem. Samo jok ni dovolj …

**Gospod Jezus Kristus, Sin živega Boga, usmili se mene, grešnika!**

*Usmili se nas, o Gospod.*
*Usmili se nas!*

**Zveličar omedli,**

**pod križem spet leži;**

**o trdo srce glej,**

**tvoj greh ga žalosti.**

**9. postaja: Jezus tretjič pade pod križem**

*Molimo te, Kristus, in te hvalimo,*
*ker si s svojim križem svet odrešil.*

Spet je na tleh. Tudi najmočnejši padejo. Padejo lahko celo večkrat. Celo Božji Sin je spet padel. Srčni ljudje niso vsemogočni, tudi oni padejo.
Padejo sicer, vendar tudi vstanejo, ker jih ljubezen in odločenost ženeta proti cilju.

**Gospod Jezus Kristus, Sin živega Boga, usmili se mene, grešnika!**

*Usmili se nas, o Gospod.*
*Usmili se nas!*

**Ko pride na goro,**

**obleko mu vzemo.**

**In za dolge sveta**

**še žolča mu dado.**

**10. postaja: Jezusa slečejo**

*Molimo te, Kristus, in te hvalimo,
ker si s svojim križem svet odrešil.*

Razgaljen in brez vsega, morda samo s plastično vrečko nujnega. Brez doma, lačen, žejen, brez obleke, brez obeta in brez matere. Brez dostojanstva.
Izpostavljen vsem, ponižan, a hkrati dostojanstven, velik, poln ljubezni – tako človeški in tako božji.

**Gospod Jezus Kristus, Sin živega Boga, usmili se mene, grešnika!**

*Usmili se nas, o Gospod.*
*Usmili se nas!*

**Na križ ga polože,**

**razpno roke, noge**

**in ostri mu žeblji**

**spet rane narede.**

**11. postaja: Jezusa pribijejo na križ**

*Molimo te, Kristus, in te hvalimo,*
*ker si s svojim križem svet odrešil.*

Ja. Na križ. Povzdignejo ga. Visoko. Storilci so mislili, da to delajo v njegovo sramoto, dejansko pa so privzdignili večno Ljubezen.
Kdor more razumeti, naj razume.

**Gospod Jezus Kristus, Sin živega Boga, usmili se mene, grešnika!**

*Usmili se nas, o Gospod.*
*Usmili se nas!*

**Na križu Bog visi**

**in sveta teče kri:**

**za nas umira Bog,**

**žalujte vse stvari.**

**12. postaja: Jezus umre na križu**

*Molimo te, Kristus, in te hvalimo,*
*ker si s svojim križem svet odrešil.*

Na križu: v stanovanjskem bloku; na cesti; v bolnišnici; otrok, dekle, žena, vojak … V vsaki nedolžni smrti umira Bog.
V vsakem nedolžnem trpljenju iz Jezusovega Srca tečejo kaplje ljubezni.

**Gospod Jezus Kristus, Sin živega Boga, usmili se mene, grešnika!**

*Usmili se nas, o Gospod.*
*Usmili se nas!*

**O Mati žalostna,**

**ki ljubiš Jezusa,**

**objemaš zadnjikrat**

**Sinu zdaj mrtvega.**

**13. postaja: Jezusa snamejo s križa**

*Molimo te, Kristus, in te hvalimo,*
*ker si s svojim križem svet odrešil.*

Sneto upanje, sneta ljubezen. Ampak položeno v naročje Matere. Matere, ki vse ohrani v srcu in nikoli ne obupa. Ona sluti in ve, da ni bilo zaman. Kmalu bo to tudi videla. In to na lastne oči!

**Gospod Jezus Kristus, Sin živega Boga, usmili se mene, grešnika!**

*Usmili se nas, o Gospod.*
*Usmili se nas!*

**Bridko objokovan**

**je Jezus v grob dejan;**

**o grešnik, moli ga,**

**tvoj greh je zdaj opran.**

**14. postaja: Jezusa položijo v grob**

*Molimo te, Kristus, in te hvalimo,*
*ker si s svojim križem svet odrešil.*

Položen v grob. Tako je prav. Vsakdo zasluži grob. Ni pa grob konec. Dobro, resnica, ljubezen – to preprosto ne more ostati v grobu.
Kdor bo veroval (in bo krščen), bo zveličan.

**Gospod Jezus Kristus, Sin živega Boga, usmili se mene, grešnika!**

*Usmili se nas, o Gospod.*
*Usmili se nas!*

***O Jezus, hvali naj***

***ves svet te vekomaj!***

***Po svojem križu nam***

***podeli sveti raj!***

**Za sklep**

Ukrajina spet joka. Učlovečeni Sin, ki je jokal v vrtu blizu Jeruzalema, joka in poti krvavi pot. On joka skozi srce in v solzah vseh trpečih mater, mož in otrok, joka pa tudi zaradi tistih, ki nič ne ukrenejo, in tistih, ki samo opazujejo – in navkljub vsemu trdi in dokazuje: »Z večno ljubeznijo vas ljubim!«

**Gospod Jezus Kristus, Sin živega Boga, usmili se mene, grešnika!**

Amen!

***Molitev:***

*Papež Frančišek je pred molitvijo Očenaša in blagoslovom z občuteno molitvijo neapeljskega nadškofa Domenica Battaglie ponovno usmeril pozornost na zverinskosti, ki se izvajajo v Ukrajini.*

***Dragi bratje in sestre, z bolečino zaradi vojne molimo vsi skupaj tako, da prosimo Gospoda odpuščanja in ga prosimo za mir.***

*Odpusti nam vojno, Gospod.
Gospod Jezus Kristus, Božji Sin, usmili se nas grešnikov.
Gospod Jezus, rojen pod bombami Kijeva, usmili se nas.
Gospod Jezus, ki si umrl v naročju svoje matere v bunkerju v Harkovu, usmili se nas.
Gospod Jezus, kot dvajsetletnik poslan na fronto, usmili se nas.
Gospod Jezus, ki še vedno vidiš oborožene roke v senci svojega križa, usmili se nas!*

*Odpusti nam Gospod,
odpusti nam, če se zaradi tega, da so nam premalo žeblji, s katerimi smo prebodli tvojo roko, še naprej napajamo s krvjo mrtvih, ki jih je razkosalo orožje.
Odpusti nam, če so se te roke, ki si jih ustvaril za ohranjanje, spremenile v orodje smrti.
Odpusti nam, če nadaljujemo z ubijanjem svojega brata.
Odpusti nam, če kot Kajn nadaljujemo s pobiranjem kamenja z naše njive, da bi ubili Abela.
Odpusti nam, če še naprej s svojim delom opravičujemo krutost, če s svojo bolečino opravičujemo krutost svojih dejanj.
Odpusti nam vojno, Gospod. Odpusti nam vojno, Gospod.*

*Gospod Jezus Kristus, Božji Sin, milo te prosimo, ustavi Kajnovo roko!*

*Razsvetli našo vest,
naj se ne zgodi naša volja,
ne zapusti nas v našem delovanju!
Ustavi nas Gospod, ustavi!
In ko boš ustavil Kajnovo roko, poskrbi tudi zanj. Naš brat je.
O Gospod, zavri nasilje.
Amen.*